 **Martin Chudý**

 **Hlavný veterinárny lekár**

 **Slovenskej republiky**

Č. z. MNO-2550/2025 Bratislava, 21. 3. 2025

Č. s. 6534/2025-220

**M I M O R I A D N E   N Ú D Z O V É   O P A T R E N I A**

**(konsolidované znenie v zmysle dodatku č. 9)**

Na základe § 6 ods. 5 písm. a) a § 34 ods. 1 písm. b) zákona č. 39/2007 Z. z. o veterinárnej starostlivosti v znení neskorších predpisov týmito mimoriadnymi núdzovými opatreniami s platnosťou a účinnosťou **od 21. 3. 2025 do odvolania**

1. **Z A K A Z U J E M**

na území celej **Slovenskej republiky**:

1. akékoľvek premiestňovanie hovädzieho dobytka, oviec, kôz, ošípaných a iných párnokopytníkov vrátane farmovej zveri (ďalej aj „vnímavých zvierat“) okrem prepravy priamo na schválený bitúnok v SR, na schválený bitúnok v inom členskom štáte priamo zo zariadenia pôvodu zvierat alebo zo schváleného zberného strediska zriadeného mimo ďalšieho reštrikčného pásma určeného článkom 1 vykonávacieho rozhodnutia Komisie (EÚ) 2025/672 z 31. marca 2025 o určitých núdzových opatreniach v súvislosti s výskytom ohnísk slintačky a krívačky v Maďarsku a na Slovensku a o zrušení vykonávacieho rozhodnutia (EÚ) 2025/613 a do zariadenia patriaceho do toho istého dodávateľského reťazca v zmysle definície ustanovenej článkom 2 bod 14. delegovaného nariadenia Komisie (EÚ) 2020/687 zo 17. decembra 2019, ktorým sa dopĺňa nariadenie Európskeho parlamentu a Rady (EÚ) 2016/429, pokiaľ ide o pravidlá prevencie a kontroly určitých chorôb zo zoznamu v platnom znení. Premiestňovanie vnímavých zvierat z iných štátov do SR je možné len na schválené bitúnky. Premiestňovanie zvierat z chovov nachádzajúcich sa v reštrikčných pásmach (t. j. v ochrannom pásme a pásme dohľadu) sa riadi veterinárnymi opatreniami nariadenými miestne príslušnou regionálnou veterinárnou a potravinovou správou. Premiestňovanie vnímavých zvierat mimo SR z chovov v ďalšom reštrikčnom pásme, zahŕňajúcom celé územie Bratislavského kraja, . Nitrianskeho kraja a Trnavského kraja, je zakázané.

3. akýkoľvek dovoz a tranzit vnímavých zvierat cez cestné hraničné priechody (vrátane kômp) na hraniciach s Maďarskom s výnimkou hraničného prechodu Šahy – Parassapuszta. Takisto zakazujem jazdu vozidiel nad 3,5 tony cez hraničné prechody s Maďarskom v Bratislavskom kraji, Trnavskom kraji a Nitrianskom kraji s výnimkou hraničných priechodov Čunovo – Rajka diaľnica D2, Medveďov – Vámosszabadi, Komárno – Komárom a Štúrovo – Esztergom (kompa) a Šahy - Parassapuszta. Medzinárodná preprava s nakládkou a vykládkou mimo územia Slovenskej republiky je možná len bez zastavenia a vykládky na území Slovenskej republiky s uprednostnením hlavných cestných ťahov;

4. organizáciu všetkých hromadných podujatí, trhov, výstav a zvodov hovädzieho dobytka, oviec, kôz a ošípaných a iných párnokopytníkov;

5. vstupu nepovolaných osôb do chovov hovädzieho dobytka, oviec, kôz, ošípaných a iných párnokopytníkov vrátane farmovej zveri;

6. na slovenskom úseku vodnej cesty Dunaj r. km 1880,200-1708,200 a všetkých splavených vodných cestách SR plavbu plavidiel prepravujúcich hovädzí dobytok, ovce, kozy, ošípané a iné párnokopytníky vrátane farmovej zveri.

**Zodpovední: všetci chovatelia (vlastníci a držitelia) vnímavých zvierat**

1. **N A R I A Ď U J E M**

na území celej **Slovenskej republiky**:

1. používať pri vstupoch do budov a výstupoch z budov na ustajnenie hovädzieho dobytka, oviec, kôz a ošípaných a iných párnokopytníkov vrátane farmovej zveri a do samotného chovu vhodné prostriedky na dezinfekciu;
2. osoba vstupujúca do chovu alebo opúšťajúca chov hovädzieho dobytka, oviec, kôz a ošípaných a iných párnokopytníkov vrátane farmovej zveri musí dodržať hygienické opatrenia potrebné na zníženie rizika šírenia vírusu slintačky a krívačky a všetky dopravné prostriedky opúšťajúce chov pred opustením chovu dôkladne dezinfikovať;
3. čistenie, dezinfekciu a podľa potreby dezinsekciu a ošetrenie dopravných prostriedkov
a iných vozidiel a vybavenia, ktoré boli použité na prepravu hovädzieho dobytka, oviec, kôz a ošípaných alebo iných druhov zvierat vrátane farmovej zveri alebo materiálov, ktoré môžu byt' kontaminované, napríklad telá zvierat, krmivo, hnoj, hnojovica a iné, čo najskôr po kontaminácii;
4. bezodkladne hlásiť podozrenie na chorobu s príznakmi slintačky a krívačky na príslušnú regionálnu veterinárnu a potravinovú správu;
5. uhynuté zvieratá likvidovať v spracovateľskom zariadení (kafilérii) alebo v určenom zahrabovisku pod dohľadom úradného veterinárneho lekára;
6. uzatvorenie všetkých zariadení na vystavovanie zvierat verejnosti vrátane zoologických záhrad a cirkusov, v ktorých sú držané vnímavé zvieratá;

6a. zriadenie evidencie všetkých osôb vstupujúcich a vystupujúcich z chovu vnímavých zvierat v rozsahu minimálne týchto údajov: dátum a čas vstupu do chovu, identifikácia osoby (titul, meno, priezvisko, adresa bydliska, číslo občianskeho preukazu alebo iného obdobného preukazu totožnosti), dôvod vstupu, podpis zaznamenanej osoby; Prevádzkovateľ chovu vnímavých zvierat je povinný odmietnuť vstup do chovu osobe, ktorá nie je oprávnenou osobou na vstup do chovu a osobe, ktorá odmietne poskytnúť vyššie uvedené údaje alebo podpísať záznam;

6b. zriadenie evidencie všetkých dopravných prostriedkov a inej mechanizácie vstupujúcich a vystupujúcich z chovu vnímavých zvierat v rozsahu minimálne týchto údajov: typ dopravného prostriedku alebo inej mechanizácie, značka dopravného prostriedku alebo inej mechanizácie, EČV dopravného prostriedku alebo inej mechanizácie, dôvod vstupu/výstupu do/z chovu. Prevádzkovateľ chovu vnímavých zvierat je povinný odmietnuť vjazd a výjazd každého dopravného prostriedku alebo inej mechanizácie, ktorá nie je oprávnená na vjazd do chovu;

6c. osoby vstupujúce a vystupujúce z chovu musia prejsť cez hygienické zariadenie (hygienickú slučku); toto opatrenie súvisí s opatrením podľa bodov B1a B2;

6d. dopravné prostriedky a mechanizácia vstupujúce a vystupujúce z chovu musia prejsť cez účinnú dezinfekčnú bariéru (dezinfekčný brod, dezinfekčné rohože, a pod.), a ak je to potrebné aj vykonanie dezinfekcie celkového povrchu; toto opatrenie súvisí s opatrením podľa bodu B3.

**Zodpovední: všetci chovatelia (vlastníci a držitelia) vnímavých zvierat**

1. udržiavať v aktívnom stave dezinfekčné brody alebo dezinfekčné brány a umožniť vstup do SR všetkým vozidlám len po prejazde cez dezinfekčné brody alebo dezinfekčné brány na cestných hraničných priechodoch na hraniciach s Rakúskom a Maďarskom od Bratislavy (vrátane) po Slovenské Ďarmoty (vrátane). Od hraničného priechodu Slovenské Ďarmoty po hraničný priechod Slovenské Nové Mesto I/79 (Slovenské Ďarmoty, Kováčovce – Peťov, Trenč – Rároš, Kalonda, Šiatorská Bukovinka, Kráľ, Milhosť I/17, Milhosť R4 a Slovenské Nové Mesto I/79) musia byť umiestnené dezinfekčné brody alebo dezinfekčné brány v aktívnom stave len pre dopravu nad 3,5 tony.

**Odôvodnenie:**

Dňa 07.03.2025 Maďarská republika oznámila výskyt slintačky a krívačky u hovädzieho dobytka v katastri obce Kisbajcs v okrese Györ. Na základe toho bolo v SR zriadené reštrikčné pásmo, ktoré zasahovalo do okresov Dunajská Streda a Komárno. V reštrikčnom pásme boli nariadené veterinárne opatrenia miestne príslušnými RVPS Dunajská Streda a RVPS Komárno. V chovoch vnímavých zvierat – párnokopytníkov v rámci reštrikčného pásma boli okrem iného nariadené klinické prehliadky a v prípade zistenia klinických príznakov, ktoré by mohli naznačovať prítomnosť slintačky a krívačky v chove, boli nariadené odbery vhodných vzoriek za účelom laboratórneho vyšetrenia na prítomnosť pôvodcu nákazy, t. j. vírusu slintačky a krívačky, resp. prítomnosť protilátok voči pôvodcovi nákazy.

 Dňa 21. 03. 2025 oznámilo Národné referenčné laboratórium pre slintačku a krívačku (Štátny veterinárny a potravinový ústav – Veterinárny ústav vo Zvolene) hlavnému veterinárnemu lekárovi SR pozitívne výsledky laboratórnych vyšetrení vzoriek (CP10618/2025, CP10619/2025, CP10620/2025) odobratých 20. 3. 2025 na troch farmách hovädzieho dobytka. Vzorky boli odobraté na základe vyslovenia podozrenia na nákazu v chove, z dôvodu prítomnosti klinických príznakov (horúčka, lézie v ústnej dutine a na vemene).

 Na základe vyššie uvedeného hlavný veterinárny lekár Slovenskej republiky nariaďuje na základe § 6 ods. 5 písm. a) a v zmysle § 34 ods. 1 písm. b) zákona č. 39/2007 Z. z. o veterinárnej starostlivosti v znení neskorších predpisov tieto mimoriadne núdzové opatrenia na základe rozšírenia slintačky a krívačky na území Slovenskej republiky vzhľadom na to, že uvedená choroba môže predstavovať vážne nebezpečenstvo pre zdravie zvierat.

**Poučenie:**

Na nariaďovanie mimoriadnych núdzových opatrení sa podľa § 52 ods. 1 písm. h) a n) zákona č. 39/2007 Z. z. o veterinárnej starostlivosti v znení neskorších predpisov nevzťahujú všeobecné predpisy o správnom konaní.

 ***MVDr. Martin Chudý***

 **Hlavný veterinárny lekár Slovenskej republiky**

**Na vedomie:** Ministerstvo pôdohospodárstva a rozvoja vidieka Slovenskej republiky